साहित्य स्वयं में एक सेतु है, संवेदनशीलता और पल-प्रतिपल मशीन में तब्दील होती जा रही मानवजाति के बीच एक पुल जो दोनों को जोड़े रखने की भरसक कोशिश करता है। साहित्य चाहे किसी भी भाषा का हो, क्योंकि भाषा तो केवल सम्प्रेषण का माध्यम है और विचार ही मूल है। वर्तमान में जीवनमूल्यों के बदलने के साथ-साथ इन जर्जर होते जा रहे पुलों को बनाए रखने, बचाए रखने की जिम्मेवारी हर इंसान की है तो सही लेकिन वह उन तमाम जिम्मेवारियों के नीचे, जिन्हें हम प्राथमिकताऐं समझते हैं, कुछ इस क़दर दब जाती है कि हमें इसका एहसास तलक नहीं हो पाता। नतीजा यह कि हम खुद प्रयास किए बिना दिन-बा-दिन दूसरों को दोषी ठहराने के आदी होते जा रहे हैं।